එජාපයේ මොන ප්‍රතිසංවිධාන කළත් අවසානයේ පක්ෂ නායකයා ලෙස පත් වන්නේ රනිල් වික්‍රමසිංහ මහතා බවත්, ඔහු වැනි කෙළෙහිගුණ නොදන්නා නායකයකු යටතේ තව දුරටත් එම පක්ෂයේ වැඩකළ නොහැකි බවත් මහනුවර දිස්ත්‍රික් එජාප පාර්ලිමේන්තු මන්ත්‍රී අබ්දුල් කාදර් මහතා මල්වතු පාර්ශ්වයේ මහා නායක තිබ්බටුවාවේ ශ්‍රී සිද්ධාර්ථ සුමංගල මහනාහිමියන් හමුවෙහි පැවැසීය.ක්සත් ජාතික පක්ෂයෙන් මහ මැතිවරණයට තරග කරන ජයග්‍රහණය කළ මෙන්ම පරාජය වූ බහුතරය රනිල් වික්‍රමසිංහගේ නායකත්වයට අකමැති බවත් ඔවුන් ඊට එරෙහිව යමක් කරකියාගත නොහැකිව නිහඬව සිටින බවත් ඒ මහතා කීය.අබ්දුල් කාදර් මහතා පෙරේදා (15) මල්වතු මහානාහිමියන් උන්වහන්සේගේ නිල ආරාමයට ගොස් බැහැදුටු අවස්ථාවේ මේ බව ප්‍රකාශ කෙළේ ය.ත්‍රස්තවාදයෙන් රට මුදා ගෙන රට සංවර්ධනය කරා ගෙන යෑමට ජනාධිපති මහින්ද රාජපක්ෂ මහතාට ඇති අවංක වුවමනාව තමන් අවබෝධකරගෙන සිටින බවත් ඉදිරියේ දී හදිසි නීති ඡන්දයේදී පක්ෂව ඡන්දය දුන්නාක් මෙන් තමන් උපරිම සහාය රජයට ලබාදෙන බවද හෙතෙම අවධාරණය කෙළේ ය.පසුගිය මැතිවරණවලදී මහින්ද රාජපක්ෂ මහතාටත් රජයටත් විරුද්ධව වැඩකළ තමන්ට අමාත්‍යධූරයක් ඉල්ලා රජයට එක්වීමට සදාචාරාත්මක අයිතියක් නොමැති බවත් ඒ නිසා කිසිදු තනතුරක් පිළිබඳ අපේක්ෂාවක් නොමැතිව රජයට සහය පළකරන බවත් ඒ මහතා කීවේ ය.පක්ෂ මාරු කිරීමට නොහැකි ලෙස දිව්රුම් ප්‍රකාශවලට අස්සන් ගැනීමෙන් එජාප නායකයා මන්ත්‍රීවරුන්ගේ මානව හිමිකම් උල්ලංඝනය කැර තිබෙන බවත් තමන් මෙම ලිපිවලට බිය වී ආත්මය පාවා නොදෙන බවත්කී කාදර් මහතා තමන්ට එරෙහි නීති මගින් කටයුතු කළ හොත් එජාප නායකයා අලියා ලකුණ වෙනත් පක්ෂවලට විකිණීමට එරෙහිව සෙසු මන්ත්‍රීවරුන්ද සමඟ අධිකරණයට යන බවද පැවැසුවේ ය.මැතිවරණයක් පරාජය වූ සෑම අවස්ථාවකම එජාප නායකයා ටයිකෝට් දමාගෙන කිහිප දෙනෙකු සමඟ ප්‍රතිසංවිධාන ගැන කතා කරන බවත් සියල්ල අවසානයේ ඔහු නායකත්වයේ රැඳී සිටිමින් සෙසු තනතුරුද හිතවතුන්ට දී ක්‍රියාකරන බවත් කී ඒ මහතා ඉදිරියේ දී කුමන ප්‍රතිසංවිධාන ඇති වුවත් නායකත්වය වෙනස් වුවත් එජාපය සමඟ කටයුතු කිරීමේ බලාපොරොත්තුවක් නොමැති යැයිද කීය.අද එජාපය පිළිබඳ හැමෝම කලකිරී ඇති බවත් රජයට තුනෙන් දෙකක් නොව පහෙන් හතරක් ලැබූ තාක් හොඳ බව තම අදහස යැයි හෙතෙම කීවේ ය.රනිල් වික්‍රමසිංහට එරෙහිව පක්ෂය තුළින් කැරැලි මතුවන විට සෑම අවස්ථාවකම ඔහු බේරා ගත්තේ තමන් බවත් අද ඔහු ඒ සියල්ල ද්‍රෝහියෙකුසේ අමතක කර රවුෆ් හකීම්ට කිට්ටුවී සිටින බවත් කාදර් මහතා අවධාරණය කෙළේ ය.මෙවර මහ මැතිවරණයට මුස්ලිම් අපේක්ෂකයින් තිදෙනකු මහනුවර දිස්ත්‍රික් අපේක්ෂිත ලැයිස්තුවට ඉදිරිපත් නොකරන ලෙස තමන් නායකත්වයෙන් කළ ඉල්ලීම ගණන් නොගෙන ඔහු ඉවත දැමූ බවත් සිංහල හා මුස්ලිම් ජාතික සමගියට හානිවන අයුරින් රනිල් වික්‍රමසිංහ ගත් මෙම තීරණය නිසා එජාපයට සිංහල ඡන්ද 30,000ක් සමඟ ආසනයක්ද අහිමි වු බව ඒ මහතා කීවේ ය.තමන්ට ඡන්දය දුන් ජනතාවට වැඩක් කළ යුතුව ඇති බවත් ඒ සඳහා අවස්ථාව ලබා දීමට ජනාධිපතිතුමන් හා බැසිල් රාජපක්ෂ මහතා තමන්ට පොරොන්දු වූ බවත් කී ඒ මහතා යුද ජයග්‍රහණයේ සැබෑ නියමුවා ඊට නායකත්වය දුන් ජනපතිතුමන් බව කීය.එජාපයෙන් ඡන්ද ලක්ෂ 38ක් ගෙන පසුව සරත් ෆොන්සේකා මහතා ජ. වි. පෙ සමඟ එක්වූ බවත් ඔහුද කෙළෙහිගුණ නොදන්නා අයෙකු බවත් ඒ මහතා පැවැසුවේය.තමන් රජයට එක්වීමට ගත් තීරණයට ජනතාව ප්‍රසාදය පළකරන බව මෙහි දී කාදර් මහතා පැවැසූ අතර එහිදී අදහස් දැක්වූ මහනාහිමියෝ පිරිහෙන පක්ෂයක් අතහැර යන විට ජනතාවද එයට සහය පළ කිරීම සාමාන්‍ය දෙයක් බව කීහ.රටේ පක්ෂ වැඩි බවත් සමහර පක්ෂ පිළිබඳ ජනතාව දැන ගත්තේ මැතිවරණ කාලයට පමණක් බවත් කී උන්වහන්සේ පවතින මැතිවරණ ක්‍රමයේ වෙනසක් අවශ්‍යය බවද කීහ.